**Conservatori sau democraţi?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am împărţit lumină şi-ntuneric,

Două extreme care s-au atras,

N-am calculat procentele numeric,

Pentru distanţe n-am avut compas.

Ştii că iubesc la tine orice gest,

Nu c-aş avea nevoie de-un slogan,

În piaţa vieţii am făcut protest,

M-am revoltat, iubite, an de an...

Politic, nu cunosc orientări,

Poemele-n vers clasic le ador,

Urc pas cu pas, nu cred în plafonări,

Sunt democrată, eşti conservator?

- Par uneori un tip de modă veche,

Dar sunt fidel unei iubiri mult timp,

Cred în povești, în suflete pereche,

În muze zămislite în Olimp.

Nu vreau iubiri pentru o noapte, două,

Când scriu poeme pline de amor,

Nu-mi pasă nici de vânt, nici dacă plouă,

Deci pot să spun că sunt conservator.

Eu când iubesc, devin poet romantic,

Pășesc de mână într-un dans în doi,

Şansa la fericire, democratic,

O merită oricare dintre noi.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015